
    Republika Hrvatska
Općinski sud u Osijeku
   Europska avenija  7
       31000 Osijek 
Poslovni broj P Ob-528/2024-23


                     
U   I M E   R E P U B L I K E   H R V A T S K E 
			
P R E S U D A   


Općinski sud u Osijeku, po sucu Dalmoslavi Grgić, kao sucu pojedincu, u pravnoj stvari tužiteljice mlt. M. V., OIB: …, iz N., …, zastupana po ocu i z.z. S. V., kao i po posebnoj skrbnici M. M., dipl. iur., djelatnici Centra ..., Podružnica O. i tužitelja S. V., OIB: …, iz N., …, zastupanog po punomoćnici S. P., odvjetnici iz O., protiv tužene A. M., OIB: …, iz S. B., …, radi izmjene odluke o roditeljskoj skrbi, nakon održane i zaključene glavne rasprave na kojoj je javnost bila isključena dana 6. svibnja 2026. u prisutnosti tužitelja i njihove punomoćnice, a objavljene dana, 1. rujna 2026., 


p r e s u d i o   j e


I. Mijenja se odluka Općinskog suda u Slavonskom Brodu pod poslovnim brojem … na način da će zajedničko maloljetno dijete tužitelja S. V. iz N., …, OIB: … i tužene A. M., OIB: … iz S. B., …, mlt. Maja Vukobratović, iz N., ., OIB: …, stanovati s ocem S. V., OIB: … iz N., ....

II. Osobni odnosi mlt. M. V., OIB: … s majkom odvijat će se jednom mjesečno prilikom dolaska mlt. M. V. u S. B. u kućanstvo bake Z. M., te u periodu od 1. do 10. srpnja i 1. do 10. kolovoza na adresi majke, ovdje tužene, prvu polovinu zimskih praznika parne godine s majkom, a neparne drugu polovinu zimskih praznika te naizmjenično blagdane, praznike i rođendane tako da otac dovodi mlt. M. na adresu njezine bake, odnosno majke i dolazi po dijete na adresu bake, a majka vraća mlt. M. kada je ista na adresi njezina prebivališta na V.. 

III. Roditelji će razmjenjivati informacije o mlt. M. putem sms-a, telefona, e-maila.

IV. Nalaže se tuženoj A. M., OIB: … iz S. B., …, da na ime uzdržavanja tužiteljice M. V., OIB: …, doprinosi iznos od 126,28 eura mjesečno (stotinudvadesetšesteurai-dvadesetosamcenti) počev od 1. rujna 2024. pa nadalje sve dok za to budu postojali zakonski uvjeti, time da dospjele obroke isplati odjednom u roku od 15 (petnaest) dana, a dospijevajuće do 15-og u mjesecu za tekući mjesec, s pripadajućom zateznom kamatom tekućom od dospijeća pa do isplate po stopi određenoj za svako polugodište uvećanjem prosječne kamate stope na stanja kredita odobrenih na razdoblje dulje od godinu dana nefinancijskim trgovačkim društvima izračunate za referentno razdoblje koje prethodi tekućem polugodištu za 3 postotna poena, na račun tužiteljice sve u roku od 15 (petnaest) dana.

V. S preostalim tužbenim zahtjevom preko dosuđenog tužitelji se odbijaju, kao neosnovanim.

VI. Svaka stranka snosi svoj parnični trošak.


Obrazloženje


1. Tužitelji u tužbi koju podnose dana 3. prosinca 2024. navode da je S. V. bio u izvanbračnoj zajednici s A. M. koja je okončana 2011. i u pogledu roditeljske skrbi doneseno je rješenje od strane Općinskog suda u Slavonskom Brodu poslovni broj … od 22. ožujka 2012. te odobren Plan o zajedničkoj roditeljskoj skrbi prema kojem će mlt. M. V. stanovati sa svojom majkom , a s ocem održavati osobne odnose, te on plaćati uzdržavanje. Navedeni plan izmijenili su sporazumom od 16. prosinca 2021. U međuvremenu je došlo do pogoršanja odnosa između mlt. M. i tužene, te je mlt. M. u kolovozu 2024. počela stanovati sa svojim ocem. Ista ima zdravstvene poteškoće u vidu anksioznosti i depresivnih epizoda, problema s enurezom, kao i poteškoće u školi. Predlaže da sud donese presudu koju tijekom postupka precizira i to podneskom od  24. travnja 2026., tako da mlt. M. V. stanuje sa svojim ocem S. V. i da isti ostvaruje samostalnu roditeljsku skrb u pogledu zdravstvene skrbi i obrazovanja mlt. M., da se osobni odnosi mlt. M. s majkom odvijaju jednom mjesečno prilikom dolaska mlt. M. u S. B. u kućanstvu bake Z. M. te na druge načine sukladno dogovoru roditelja i obvezama djeteta, te da tužena doprinosi na ime uzdržavanja M. iznos od 145,00 eura mjesečno, počev od 1. rujna 2024. pa nadalje dok za to postoje zakonski uvjeti dospjele obroke odjednom, a dospijevajuće do 15-ogu u mjesecu za tekući mjesec s pripadajućim zateznim kamatama od dospijeća pojedinih iznosa pa do isplate. Potražuje parnični trošak u iznosu 550,00 eura. Uz tužbu i tijekom postupka prilaže rodni list za M. V., rješenje Upravnog odjela za obrazovanje, šport i kulturu Brodsko-posavske županije od 12. travnja 2024., izvješće o provedenom obveznom savjetovanju prije pokretanja sudskog postupka u vezi s djetetom od 21. listopada 2024. pri HZSR, PU N., medicinsku dokumentaciju za M. V., presudu Općinskog suda u Slavonskom Brodu … od 22. svibnja 2018., rješenje Općinskog suda u Slavonskom Brodu … od 22. ožujka 2012., potvrde o uplatama, sms komunikaciju, predlaže saslušanje tužitelja, pribavu mišljenja nadležnog Hrvatskog zavoda za socijalni rad i posebne skrbnice.

2. U odgovoru na tužbu tužena ne spori da mlt. M. V. od rujna 2024. stanuje sa svojim ocem za što je i dala potrebnu suglasnost za promjenu prebivališta mlt. M., te je stoga suglasna da ista stanuje sa svojim ocem, protivi se postavljenom tužbenom zahtjevu za samostalnom roditeljskom skrbi. Navodi kako je sama ishodila za mlt. M. pravo na obrazovanje po redovitom programu uz prilagodbu sadržaja i individualizirane postupke. Odnosi između nje i mlt. M. su se poremetili jer je dijete počelo pušiti, izlaziti u grad u društvu s punoljetnim osobama što je branila, školski uspjeh postao je sve lošiji. Smatra kako se odnosi nje i djeteta trebaju odvijati svaki drugi vikend od petka 18,00 sati do nedjelje 17,00 sati u obitelji njezine majke u S. B., …, svake parne godine da Božić provodi s njom od 10,00 do 19,00 sati, a drugi dan obitelji oca, Uskrs u obitelji oca, a Uskrsni obitelji u obitelji majke od 10,00 do 19,00 sati, a neparne godine obrnutim redoslijedom, tjedan dana tijekom zimskih praznika i to parne godine u terminu prvog dijela zimskih praznika u prosincu i siječnju, a neparne godine u termini drugog dijela zimskih praznika u veljači, 20 dana tijekom ljetnih praznika i to od 1. do 10. srpnja i od 1. do 10. kolovoza, tako da otac dovozi mlt. M. majci i po isteku termina dolazi po nju, kao i da s majkom ima jedan video poziv tjedno srijedom od 19,00 do 20,00 sati. Navodi i kako radi u domu za starije i nemoćne osobe u S. B. kao spremačica te prima plaću u mjesečnom iznosu od 980,00 do 1.000,00 eura. Stanuje u obiteljskoj kući svojih roditelja, zajedno s majkom i ocem, te dvoje mlt. djece - mlt. N. V., rođenom 23. ožujka 2009. i mlt. T. M., rođenim 12. ožujka 2015. koje je u obvezi uzdržavati, a otac mlt. N., ovdje S. V. za istu doprinosi 110,00 eura i to tek od 1. svibnja 2024. Suglasna je da za mlt. M. plaća 126,28 eura mjesečno, a kasnije se istom protivi. Uz odgovor na tužbu i tijekom postupka prilaže svoje platne liste za period od srpnja do studenog 2024., presudu Općinskog suda u Slavonskom Brodu … od 7. studenog 2018., elektronički zapis … učilišta Z. za N. V., elektronički zapis o prebivalištu za T. M. i N. V., te A. M., izvod prometa po računu za A. M. (str. 133 do 145 spisa).

3. Radi zaštite prava i interesa mlt. M. V. postavljena je posebna skrbnica u osobi M. M., dipl. iur. koja smatra da nisu ispunjeni uvjeti za samostalnu roditeljsku skrb jer tužitelj nije dokazao da je eventualno tužena opstruirala sadržaj iste. 

4. U dokaznom postupku sud je izvršio uvid i pročitao rodni list za M. V., rješenje … odjela za … B. županije od 12. travnja 2024., izvješće o provedenom obveznom savjetovanju prije pokretanja sudskog postupka u vezi s djetetom od 21. listopada 2024. pri HZSR, PU N., medicinsku dokumentaciju za M. V., presudu Općinskog suda u Slavonskom Brodu … od 22. svibnja 2018., rješenje Općinskog suda u Slavonskom Brodu … od 22. ožujka 2012., potvrde o uplatama, sms komunikaciju, platne liste tužene za period od srpnja do studenog 2024., presudu Općinskog suda u Slavonskom Brodu … od 7. studenog 2018., elektronički zapis Ugostiteljsko turističkog učilišta Z. za N. V., elektronički zapis o prebivalištu za T. M. i N. V., te A. M., izvod prometa po računu za A. M. (str. 133 do 145 spisa), potvrde Porezne uprave, Ispostave S. B. od 25. lipnja 2025., potvrde Porezne uprave, Ispostave N. od 1. srpnja 2025., izvješće … zavoda za …, Područni ured S. B. od 8. srpnja 2025., izvješće … zavoda za …, Područni ured N. od 5. studenog 2025., saslušao tužitelje.
 
5. Sud nije saslušao tuženu koja je iako uredno pozvana nije se odazvala na glavnu raspravu, a podneskom od 27. travnja 2026. kao razlog navela je veliku udaljenost putovanja smjera u O. i nazad, te neodgodivih obveza na V. gdje živi s mlt. sinom od 11 godina koji je ovisan o njenoj skrbi i predložila da se ročište održi u njezinoj odsutnosti.

6. Na provedeni dokazni postupak nije bilo primjedbi niti daljnjih dokaznih prijedloga.

7. Među strankama nije sporno da je mlt. M. V. počela živjeti sa svojim ocem krajem kolovoza 2024., a da je do tada stanovala sa svojom majkom. Nije sporno niti da je u odnosu na obje stranke donesena presuda od strane Općinskog suda u Slavonskom Brodu pod brojem … od 22. svibnja 2018. i rješenje pod brojem … od 22. ožujka 2012.

8. Među strankama je sporna samostalna roditeljska skrb kako ju predlaže tužitelj, kao i visina uzdržavanja, te dinamika i obim održavanja osobnih odnosa mlt. M. sa svojom majkom. 

9. Iz rodnog lista za M. V. razvidno je da je ista rođena 13. studenog 2010. u S. B. od oca S. V. i majke A. M.

10. Iz rješenja … odjela za … B. županije od 12. travnja 2024. razvidno je da je M. V. određeno osnovno obrazovanje po redovitom programu uz prilagodbu sadržaja i individualizirane postupke iz hrvatskog jezika, engleskog jezika, matematike, fizike, kemije i biologije u redovitom razrednom odjelu.

11. Iz izvješća o provedenom obveznom savjetovanju prije pokretanja sudskog postupka u vezi s djetetom od 21. listopada 2024. razvidno je da se A. M. nije odazvala pozivu, da M. u N. boravi kod oca i govori da želi s njim stanovati jer s majkom nema zadovoljavajući odnos, pri čemu otac djeteta i predlaže da dijete stanuje s njim, a da osobne odnose s majkom održavaju sukladno željama mlt. M. koja aktualno odbija svaki kontakt s majkom. Tada je otac naveo da je kćerka N. zbog školovanja smještena u učeničkom domu u Z., a živi s majkom.

12. Iz medicinske dokumentacije razvidno je da M. V. ima pojačanu anksioznost, primarnu noćnu enurezu, da je preporučena psihologijska obrada.

13. Iz presude Općinskog suda u Slavonskom Brodu … od 22. svibnja 2018. razvidno je kako je istom naloženo tuženiku S. V. da za uzdržavanje mlt. N. V. plaća mjesečni iznos od 800,00 kn, a za uzdržavanje mlt. M. iznos od 800,00 kn na račun njihove majke i zakonske zastupnice A. M. pčevši od 7. veljače 2018. pa nadalje umjesto kako je to bilo određeno ranijom odlukom Općinskog suda u Slavonskom Brodu … od 9. studenog 2012. kada je ta obveza po djetetu iznosila 600,00 kn.

14. Iz rješenja Općinskog suda u Slavonskom Brodu … od 22. ožujka 2012. razvidno je kako je istom određeno da će mlt. N. V. i mlt. M. V. nastaviti živjeti sa svojom majkom A. M., a roditelji ostvarivati zajedničku roditeljsku skrb te je određena dinamika viđanja djece s ocem. 

15. Iz platnih lista tužene za period od srpnja do studenog 2024. razvidno je da se njezina plaća kreće u visini od 979,34 eura pa do 1.037,44 eura mjesečno.

16. Iz presude Općinskog suda u Slavonskom Brodu … od 7. studenog 2018. razvidno je da je istom presuđeno da će mlt. T. M. rođen 12. ožujka 2015. stanovati sa svojom majkom A. M., a osobne odnose s ocem I. S. održavati te će isti za njegovo uzdržavanje plaćati 966,45 kuna od 1. travnja 2018. te platiti iznos od 27.900,00 kn za uskraćeno uzdržavanje za period od 1. rujna 2015. do 31 ožujka 2018.

17. Iz potvrde Porezne uprave, Ispostave S. B. razvidno je da je A. M. od rujna 2024. do travnja 2025. ostvarila dohodak u iznosu od 8.319,12 eura te je primila neoporezivih primitaka u visini 2.875,10 eura, a iz potvrde Porezne uprave, Ispostave N. za isti period S. V. ostvario je dohodak u iznosu 4.887,62 eura, te neoporezivih primitaka u iznosu 595,25 eura. 

18. Iz izvješća … zavoda za …, Područni ured S. B. razvidno je da se A. M. nalazi na sezonskom radu u S. na H. do kolovoza 2025., nakon čega se planira preseliti na V.. Stanovala je u obiteljskoj kući s mlt. Ni. i mlt. T. na gornjoj etaži obiteljske kuće dok su dolje bili njezini roditelji, kućanstvo ima sve potrebne uređaje i prostor potreban za življenje, ne slaže se da S. V. ostvaruje samostalnu roditeljsku skrb nad M., no suglasna je da ista živi s ocem koji nije plaćao uzdržavanje za M. dok je ista stanovala sa svojom majkom, pa smatra da ni ona ne mora plaćati sada kada je dijete kod oca. M. nema nikakav odnos sa sestrom N., a ona sama ima narušen odnos sa S..

19. Iz izvješća … zavoda za …, Područni ured N. razvidno je da S. V. je u invalidskoj mirovini koja iznosi 470,00 eura mjesečno, ima pravo na inkluzivni dodatak od 162,00 eura, ima gotovinski kredit od 90,00 eura mjesečno, dok mu režijski troškovi iznose 150,00 eura mjesečno. S kćerkom N. aktualno nije u kontaktu, dok je M. sada kod njega i pohađa 1. razred Srednje škole I. K. u N., od rujna 2024. u tretmanu je psihijatra, od kada je M. kod njega svoju majku ne viđa. M. se samo ozljeđivala i bježala od kuće, do sada joj se stanje popravilo. M. ima vlastitu sobu, a sam prostor u kojem žive opremljen je potrebnim namještajem i kućanskim aparatima. Kuća je u vlasništvu S. oca, a njegov otac stanuje u dvorišnom stambenom objektu. Primijetili su da je interakcija M. i oca topla i puna razumijevanja, poboljšala je svoj školski uspjeh, rekla je kako je prije toga stanovala kod bake po majci sa sestrom Ni., a njena majka u istom mjestu s partnerom i polubratom T.. Za majku navodi da je toksična, bezobrazna, derala se na nju, prigovarala joj, kritizirala, s njom povremeno izmijeni poruke. Zna da se majka u međuvremenu preselila na V., a ona i nadalje jedan puta mjesečno odlazi kod bake u S. B.. Smatraju kako bi otac trebao ostvarivati samostalnu roditeljsku skrb u pogledu zdravstvene skrbi i obrazovanja. 

20. Iz sms prepiske nije razvidno točno tko kome šalje poruke i kada.

21. Iz elektroničkih zapisa razvidno je da je N. V. upisana kao učenica 2. razreda srednje škole …, U. Z. i da ima prebivalište na V., …, da T. M. ima prebivalište od 25. kolovoza 2025. na V., … i na istoj adresi i za isto vrijeme A. M.. 

22. Iz izvadaka prometa po računu A. M. (str. 133 do 145 spisa), razvidno je da isti datiraju prije podnošenja tužbe. 

23. U svom iskazu danom kod ovog suda na ročištu 6. svibnja 2026. tužiteljica M. V. je navela  da živi sa tatom koji o njoj u cijelosti skrbi vodeći računa o svim njenim potrebama, hrani, odjeći, obući, prehrani, dok se s majkom čuje dva puta godišnje telefonom i zadnji puta s njom se vidjela protekle godine i zajedno su provele jedan dan. Kod majke nije išla niti joj ista šalje darove, poklone, čestitke. Pohađa 1. razred srednje … škole i od oca svakodnevno za hranu za školu dobiva 2,00 eura, 20,00 eura dobiva za povremene izlaske s društvom ili kino, za higijenske potrepštine na mjesečnoj razini potrebno joj je 30,00 eura, kao i daljnjih 100,00 eura za odjeću i obuću. Ne zna koliko tata troši na hranu jer on to kupuje, a zbog problema sa želucem kupuje joj vitamine koje koristi i koštaju 15,00 eura. Tata ju svaki drugi tjedan vozi kod bake i djeda s majčine strane u S. B. i tamo provede vikend, a s polubratom T. koji je u dobi od 11 godina je bila bliska, no isti ne smije pričati s njom zbog njihove majke s kojom stanuje na V..

24. U svom iskazu danom kod ovog suda na ročištu 6. svibnja 2026. tužitelj S.  V. je naveo da živi u očevoj nekretnini, no u odvojenom kućanstvu zajedno s mlt. M. o kojoj u cijelosti skrbi, kuha, sprema, održava kućanstvo. Plaća režije koje su na ljetnoj razini cca 150,00 eura, zimi 200,00 eura. Na hranu mu u prosjeku mjesečno odlazi 250,00 eura, a redovno M. daje za trošak hrane kada ide u školu po 2,00 eura. Za odjeću i obuću joj daje cca 100,00 eura da si ona sama kupi što joj treba, a za higijenu 50,00 eura. Jednom mjesečno kupuje joj vitamine u vidu magnezija, B vitamina, C vitamina za što izdvaja 20,00 eura. Tužena ne plaća ništa za uzdržavanje mlt. M.. Prima 46,00 eura dječjeg doplatka. Sa tuženom ima lošu komunikaciju i od nje nije tražio odobrenje u bilo kom pogledu, a zbog presumpcije zajedničke roditeljske skrbi nije imao problema oko upisa M. u srednju školu, no nakon što se M. pohvalila da je upisala ekonomsku školu majka je poslala poruku "zažalit ćeš" što je bilo i kod upisa u osnovnu školu gdje je bilo određenih problema sa njezinom majkom. Koliko zna M. je zadnji puta bila u telefonskom kontaktu s majkom u listopadu prošle godine, kada je M. igrala igricu s polubratom, a zadnji puta se s majkom vidjela prije više od godinu dana. Redovnih telefonskih kontakata nema. M. ne ide kod majke na V., no jednom je otišla kada je polubrat imao rođendan i majka tada nije bila prisutna jer je radila u S.. Prima mirovinu od 540,00 eura i ima automobil star 22 godine. Plaća uzdržavanje za stariju kćerku N. koja živi u učeničkom domu u Z. i uzdržavanje plaća 110,00 eura njezinoj majci A. M.. Tužena M. ne šalje darove ili poklone, niti se s njom vidjela kada je posjetila svoje roditelje u S. B.. M. je imala problema zbog obiteljske situacije zbog koje se liječila od anksioznosti, no sada je daleko bolje. Zbog toga je privatno plaćao terapiju mlt. M. mjesečno po 60,00 eura. 

25. Materijalni dokazi prihvaćeni od strane ovog suda, osim sms korespondencije iz koje nije točno razvidno između koga se i kada odvija, a isto tako i iz prometa po računu A. M. jer je isti za period prije podnošenja ove tužbe.

26. Iskaz M. V. sud smatra iskrenim, no nelogičnim glede kontakata s polubratom, tj. da se isti ne održavaju zbog njihove majke. 

28. Iskaz S. V. sud smatra iskrenim, a nedokazanim da li isti plaća uzdržavanje za kćerku N. u visini 110,00 eura, no ista nije predmet ovoga spora.

29. Ocjenjujući svaki dokaz posebno i u međusobnoj svezi ovaj sud nalazi da mlt. M. V. stanuje sa svojim ocem na njegovoj adresi stanovanja, a s čim je suglasna i njezina majka A. M., kao i otac i stoga je odlučeno kao pod I. izreke presude. 

30. I otac i majka mlt. M. o istoj su vodili ili vode brigu i nema podataka da je eventualno tužena uskratila bilo kakvu suglasnost tužitelju S. Vu. vezano za mlt. M. u bilo kom pogledu, i stoga je njegov zahtjev za samostalnom roditeljskom skrbi pa i u pogledu obrazovanja kao i liječenja neosnovan i kao takav odbijen. 

31. U odnosu na uzdržavanje zbog činjenice da mlt. M. stanuje sa svojim ocem i da se isto potražuje od 1. rujna 2024. od kada ista stanuje s njim, to je obveza tužene da plaća uzdržavanje za mlt. M. od navedenog datuma umjesto kako je to bilo određeno ranijom odlukom prema kojoj je otac plaćao uzdržavanje za mlt. M. po posljednjoj odluci u visini od 800,00 kn (106,17 eura). Imajući u vidu da je mlt. M. dijete u vrijeme podnošenja tužbe bila u dobi od nepunih 14 godina, a u vrijeme presuđenja od nepunih 16 godina, to su njezine mjesečne potrebe prema odluci o minimalnim novčanim iznosima potrebnim za mjesečno uzdržavanje djeteta te dobi u visini 22% prosječne neto plaće, tj. 290,00 eura pri čemu je prosječno isplaćena neto plaća po zaposlenom u pravnim osobama u Republici Hrvatskoj za 2024. iznosila 1.318,00 eura, a za 2025. 1.449,00 eura, pa je i ta obveza na mjesečnoj razini 246,00 eura. Činjenica da tužena ne ostvaruje niti približno prosječnu mjesečnu plaću u RH i da je u obvezi uz tužiteljicu uzdržavati još dvoje mlt. djece, kao i zbog činjenice da je njezin otac bio u obvezi za njezino uzdržavanje do sada doprinositi iznos od 106,17 eura, to je sud analogno sada taj iznos, a zbog općepoznate inflacije kao i povećanih potreba mlt. M. zbog njezine dobi isto dosudio u visini od 126,28 eura kojim iznosom će biti namirene njezine osnovne životne potrebe za odjećom, obućom, hranom, školskim potrepštinama, higijenom, a tužena je u obvezi i mogućnosti isto plaćati i pri tome je sud imao u vidu da je svakodnevna skrb o djetetu jednako vrijedna zadovoljavanju materijalnih potreba djeteta u obliku novčanog uzdržavanja koje joj pruža sada njezin otac, kao i ukupne mogućnosti roditelja obveznika uzdržavanja i potrebe tražitelja uzdržavanja, te da dijete prati životni standard svojih roditelja. Navedeni iznosi dosuđeni su svakomjesečno počev od 1. rujna 2024. pa nadalje dok za to postoje zakonski uvjeti do 15-og u mjesečnu za tekući mjesec, tako da tužena dospjele obroke plati odjednom, a dospijevajuće do 15-og u mjesecu s pripadajućim zateznim kamatama od dospijeća pojedinog iznosa pa do isplate. S preostalim tužbenim zahtjevom preko dosuđenog tužitelji su odbijeni kao neosnovanim.

32. Kontakte djeteta s majkom sud je odredio na način da se isti odvijaju jednom mjesečno prilikom dolaska mlt. M. V. u S. B. u kućanstvo bake Z. M., te u periodu od 1. do 10. srpnja i 1. do 10. kolovoza na adresi majke, ovdje tužene, prvu polovinu zimskih praznika parne godine s majkom, a neparne drugu polovinu zimskih praznika te naizmjenično blagdane, praznike i rođendane tako da otac dovodi mlt. M. na adresu njezine bake, odnosno majke i dolazi po dijete na adresu bake, a majka vraća mlt. M. kada je ista na adresi njezina prebivališta na V.. Roditelji će razmjenjivati informacije o mlt. M. putem sms-a, telefona, e-maila. Kontakti djece s roditeljem s kojim ne stanuju su nužnost kako bi se održali i razvili njihovi međusobni odnosi i postigao sklad glede pravilnog razvoja mlt. djeteta i kako ne bi došlo do emocionalnog udaljavanja djeteta od roditelja s kojim ne stanuje, pri čemu ovakva stajališta djece nisu nužno nepromjenjiva da nadjačaju interes roditelja. 

33. Slijedom navedenog odlučeno je kao u izreci presude temeljem članaka 96., 104., 119., 308.do 317. Obiteljskog zakona (NN 103/15, 98/19, 47/20, 49/23, 156/23),  i čl. 29. Zakona o obveznim odnosima (NN 35/05, 41/08, 125/11, 78/15, 29/18, 126/21, 114/22, 156/22, 155/23), te Konvencije o pravima djeteta (NN MU 12/93, 20/97) i Konvencije o kontaktima sa djecom sastavljene u Strassbourgu (NN NU 7/08).

34. Odluka o parničnom trošku temelji se na odredbi čl. 366. Obiteljskog zakona pri čemu je sud vodio računa o okolnostima slučaja i ishodu postupka, tj. podjednakom uspjehu obje strane u istom. 


Osijek, 1. rujna 2026. 
  

									       Sudac
							         Dalmoslava Grgić, v.r.













UPUTA O PRAVNOM LIJEKU:
Protiv ove presude nezadovoljna stranka ima pravo žalbe u roku 15 dana, od dana primitka iste. Žalba se podnosi u tri istovjetna primjerka, putem ovoga suda, nadležnom županijskom sudu.	


Dostaviti:
1. Pun. tužitelja
2. Tuženoj
3. Posebnoj skrbnici

